Uz minimalnih 20 do čestih 30 dana godišnjeg odmora zaposleni će u 2018. godini predahnuti od posla i tijekom 14 državnih praznika. Neradnih dana neće biti jedino u veljači, ožujku i srpnju, dok su svi ostali mjeseci prošarani s jednim ili dva vjerska ili državna praznika.

Svibanj dobar

Maherima koji su skloni spajanjima prvi veći prostor za kombinatorike dolazi tek u svibnju. Praznik rada pada u utorak, a Tijelovo 31. svibnja u četvrtak, tako da se s dva dana godišnjeg odmora vezana uz te neradne dane može osigurati čak osam slobodnih dana, i to četiri na početku i četiri na kraju mjeseca koji se prenose u lipanj. Šesti mjesec je zbog kraja školske godine, lijepog vremena, predsezonskih cijena na Jadranu i obveze da se stari godišnji odmor mora iskoristiti do kraja tog mjeseca zvijezda svih spajanja.

U 2018. godini praznici se nisu najbolje poklopili jer je Dan antifašističke borbe 22. lipnja pao u petak, a tri dana poslije Dan državnosti u ponedjeljak te će svima koji nemaju dežurstava donijeti tek dobar produljeni četverodnevni vikend. Dan domovinske zahvalnosti 5. kolovoza, jednako kao i predstojeća Sveta tri kralja, poklopili su se s vikendom, no zato će se Velika Gospa 15. kolovoza slaviti u srijedu. Ako kome zatreba, za dva dana godišnjeg prije ili nakon Gospe može se dobiti pet ugodnih ljetnih dana odmora. Kada se na jesen učenici vrate u školske klupe i krene nervoza, prvu priliku za predah donijet će 8. listopada Dan neovisnosti, ali tek kao produljeni vikend jer će se taj državni praznik slaviti u ponedjeljak. Svi sveti će biti u četvrtak te se s jednim danom godišnjeg mogu produljiti u četverodnevni odmor od rada. Božićni će blagdani zato biti velikodušniji od ovogodišnjih s obzirom na to da će se Božić slaviti u srijedu.

Četiri dana godišnjeg u tom blagdanskom razdoblju, vežu li se s Novom godinu, osigurat će jedanaestodnevni odmor od posla i oproštaj od, nadajmo se, dobre 2018. godine. Kome ne ostanu četiri dana godišnjeg, i s jednim na Badnjak dobit će ležernih pet dana za blagdanska druženja i druge zimske razonode.

Većina ne ide nikamo

Sve to, dakako, vrijedi uz uvjet da su ljudi zaposleni te da im plaća omogućuje da sebi i članovima obitelji osiguraju aktivan odmor izvan mjesta boravka. Prema podacima Ankete o dohotku stanovništva, 61 posto građana živi u obiteljima koje si ne mogu priuštiti tjedan dana godišnjeg odmora izvan kuće.